CELEX: 32006D0731
Language: sk
Date: 2006-10-27 00:00:00
Title: 2006/731/ES: Rozhodnutie Komisie z  27. októbra 2006 o uverejnení odkazu s obmedzením na normu EN 13000:2004 Žeriavy – Pojazdné žeriavy v súlade so smernicou Európskeho parlamentu a Rady 98/37/ES [oznámené pod číslom K(2006) 5059]   (Text s významom pre EHP)

28.10.2006   
            
            
               SK
            
            
               Úradný vestník Európskej únie
            
            
               L 299/26
            
         
      ROZHODNUTIE KOMISIE
   
   z 27. októbra 2006
   o uverejnení odkazu s obmedzením na normu EN 13000:2004 Žeriavy – Pojazdné žeriavy v súlade so smernicou Európskeho parlamentu a Rady 98/37/ES
   [oznámené pod číslom K(2006) 5059]
   (Text s významom pre EHP)
   (2006/731/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 98/37/ES z 22. júna 1998 o aproximácii právnych predpisov členských štátov týkajúcich sa strojových zariadení (1), a najmä na jej článok 6 ods. 1,
   so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem, ako aj predpisov a pravidiel o službách informačnej spoločnosti (2),
   keďže:
   
               (1)
            
            
               Ak sa vnútroštátna norma transponujúca harmonizovanú normu, na ktorú odkaz bol uverejnený v Úradnom vestníku Európskej únie, vzťahuje na jednu alebo viac základných zdravotných a bezpečnostných požiadaviek stanovených v prílohe I k smernici 98/37/ES, predpokladá sa, že stroj zhotovený v súlade s touto normou spĺňa príslušné základné požiadavky.
            
         
               (2)
            
            
               Podľa článku 6 ods. 1 smernice 98/37/ES Nemecko podalo formálnu námietku proti norme EN 13000:2004 prijatej 22. apríla 2004 Európskym výborom pre normalizáciu (CEN), na ktorú odkaz ešte nebol uverejnený v Úradnom vestníku Európskej únie.
            
         
               (3)
            
            
               Po preskúmaní normy EN 13000:2004 Komisia zistila, že nespĺňa niekoľko základných zdravotných a bezpečnostných požiadaviek stanovených v prílohe I k smernici 98/37/ES, konkrétne požiadavku stanovenú v bode 4.2.1.4 (kontrola zaťaženia) v súvislosti s požiadavkou stanovenou v bode 1.1.2 písm. c) (princípy integrovanej bezpečnosti), bodoch 1.2.5 (voľba režimu), 1.3.1 (stabilita), 4.1.2.1 (ohrozenie spôsobené nestabilitou) a 4.1.2.3 (mechanická pevnosť). Konkrétne, pokiaľ ide o body 4.2.6.3.1, 4.2.6.3.2 a 4.2.6.3.3 normy, opatrenia vymedzené na návrh a konštrukciu pojazdných žeriavov nezaručujú dostatočne vysokú úroveň bezpečnosti pri predpokladanom používaní výrobku. Norma predovšetkým neurčuje primerané ochranné opatrenia, ktorými by sa zabránilo nesprávnemu zaobchádzaniu s prepojovacím zariadením ovládača nominálneho výkonu.
            
         
               (4)
            
            
               V záujme bezpečnosti a právnej istoty by sa preto k odkazu na normu uverejnenú v Úradnom vestníku Európskej únie malo priložiť primerané upozornenie.
            
         
               (5)
            
            
               Členské štáty by mali do svojich vnútroštátnych noriem, ktorými sa norma EN 13000:2004 transponuje, doplniť rovnaké upozornenie,
            
         PRIJALA TOTO ROZHODNUTIE:
   Článok 1
   Odkazy na normu EN 13000:2004 „Žeriavy – Pojazdné žeriavy“ uverejnené v Úradnom vestníku Európskej únie sú uvedené v prílohe.
   Článok 2
   Ak podľa článku 5 ods. 2 smernice 98/37/ES členské štáty uverejnia odkazy na vnútroštátnu normu, ktorou sa transponuje harmonizovaná norma EN 13000:2004, doplnia ich uverejnenie rovnakým upozornením, ako je uvedené v prílohe k tomuto rozhodnutiu.
   Článok 3
   Toto rozhodnutie je určené členským štátom.
   
      V Bruseli 27. októbra 2006
      
         
            Za Komisiu
         
         Günter VERHEUGEN
         
         
            podpredseda
         
      
   
   
      (1)  Ú. v. ES L 207, 23.7.1998, s. 1. Smernica zmenená a doplnená smernicou 98/79/ES (Ú. v. ES L 331, 7.12.1998, s. 1).
   
      (2)  Ú. v. ES L 204, 21.7.1998, s. 37. Smernica naposledy zmenená a doplnená Aktom o pristúpení z roku 2003.
   
      PRÍLOHA
      
         „(Uverejnenie názvov a odkazov na európske harmonizované normy v zmysle smernice )
         
                     ESO (1)
                     
                  
                  
                     Odkaz na harmonizovanú normu a jej názov
                     (a referenčný dokument)
                  
                  
                     Prvé uverejnenie v úradnom vestníku
                  
                  
                     Odkaz na starú normu
                  
                  
                     Dátum ukončenia predpokladu zhody so starou normou
                     Poznámka 1
                  
               
                     CEN
                  
                  
                     EN 13000:2004
                     Žeriavy – Pojazdné žeriavy
                  
                  
                     Toto je prvé uverejnenie
                  
                  
                     —
                  
                  
                      
                  
               
                     Upozornenie: Toto uverejnenie sa netýka ustanovení bodov 4.2.6.3.1, 4.2.6.3.2 a 4.2.6.3.3 uvedenej normy, ktorej uplatňovanie neposkytuje predpoklad zhody so základnou zdravotnou a bezpečnostnou požiadavkou uvedenou v bode 4.2.1.4 prílohy I k smernici 98/37/ES v súlade s požiadavkami uvedenými v bode 1.1.2 písm. c), bodoch 1.2.5, 1.3.1, 4.1.2.1 a 4.1.2.3 uvedenej prílohy.
                  
               
                     Poznámka 1
                  
                  
                     Dátum ukončenia predpokladu zhody bude vo všeobecnosti dátum stiahnutia starej normy stanovený Európskou organizáciou pre normalizáciu, ale používatelia týchto noriem sa však upozorňujú na to, že v niektorých výnimočných prípadoch tomu môže byť inak.
                  
               
                     Poznámka 2.1
                  
                  
                     Nová (alebo zmenená a doplnená) norma má ten istý rozsah ako stará norma. V stanovenom dátume prestáva stará norma poskytovať predpoklad zhody so základnými požiadavkami smernice.
                  
               
                     Poznámka 3
                  
                  
                     V prípade zmien a doplnení je referenčnou normou norma EN CCCCC:YYYY, jej predchádzajúce zmeny a doplnenia, ak nejaké existujú, a nová uvedená zmena a doplnenie. Stará norma (stĺpec 3) preto pozostáva z normy EN CCCCC:YYYY a z jej predchádzajúcich zmien a doplnení, ak nejaké existujú, ale bez novej uvedenej zmeny a doplnenia. V stanovenom dátume prestáva stará norma poskytovať predpoklad zhody so základnými požiadavkami smernice.
                  
               
                     Poznámka 4
                  
                  
                     Predpoklad zhody pre výrobok sa dosiahne dodržiavaním požiadaviek časti 1 a príslušnej časti 2, keď táto časť 2 je takisto na zozname uverejnenom v úradnom vestníku v zmysle smernice 98/37/ES.
                  
               Poznámka:
         
                     —
                  
                  
                     Všetky informácie týkajúce sa dostupnosti noriem je možné získať buď od európskych organizácií pre normalizáciu, alebo od národných orgánov pre normalizáciu, ktorých zoznam je uvedený v prílohe k smernici Európskeho parlamentu a Rady 98/34/ES (2), ktorá bola zmenená a doplnená smernicou 98/48/ES (3).
                  
               
                     —
                  
                  
                     Uverejnenie odkazov v Úradnom vestníku Európskej únie neznamená, že normy sú k dispozícii vo všetkých jazykoch Spoločenstva.
                  
               
                     —
                  
                  
                     Tento zoznam nahrádza všetky predchádzajúce zoznamy uverejnené v Úradnom vestníku Európskej únie. Komisia zabezpečuje aktualizáciu tohto zoznamu.
                  
               Viac informácii o harmonizovaných normách na internetovej stránke http://europa.eu.int/comm/enterprise/newapproach/standardization/harmstds/
      
      
         (1)  ESO: Európska normalizačná organizácia:
      
                  —
               
               
                  CEN: rue de Stassart 36, B-1050 Brusel, tel. (32-2) 550 08 11; fax (32-2) 550 08 19 (http://www.cenorm.be);
               
            
                  —
               
               
                  CENELEC: rue de Stassart 35, B-1050 Brussels, tel. (32-2) 519 68 71; fax (32-2) 519 69 19 (http://www.cenelec.org);
               
            
                  —
               
               
                  ETSI: 650, route des Lucioles, F-06921 Sophia Antipolis, tel. (33) 492 94 42 00; fax (33) 493 65 47 16 (http://www.etsi.org).
               
            
         (2)  Ú. v. ES L 204, 21.7.1998, s. 37.
      
         (3)  Ú. v. ES L 217, 5.8.1998, s. 18.“